Sotamarsalkka **Muhammad Hussein Tantawi Suleiman** (usein myös *Mohamed Hussein Tantawi Soliman*, lausutaan [mæˈħæmːæd ħeˈseːn tˤɑnˈtˤɑːwi seleˈmæːn], arab. حسين طنطاوى سليمان‎‎) (31. lokakuuta 1935 – 21. syyskuuta 2021) oli egyptiläinen upseeri, joka taisteli kolmessa Israelin vastaisessa sodassa ja toimi 1991–2011 puolustusministerinä ja asevoimien ylipäällikkönä. Tantawi oli 2011–2012 Egyptin *de facto* presidentti asevoimien korkeimman neuvoston puheenjohtajana. 

Nuubialaista alkuperää oleva Tantawi valmistui sotakoulusta 1. huhtikuuta 1956 ja sittemmin hänet nimitettiin upseeriksi. Hän osallistui Israelin vastaiseen sotaan kolmesti: Suezin kriisissä 1956, Kuuden päivän sodassa 1967 ja Jom kippur -sodassa 1973. Tantawi osallistui myös Irakin vastaiseen Persianlahden sotaan 1990–91. 20. toukokuuta 1991 Tantawi nimitettiin puolustusministeriksi ja samalla armeijan ylipäälliköksi. Tantawi sai sotamarsalkan arvonimen vuonna 1993. Hän oli koulutukseltaan sotatieteiden maisteri.

Ennen nimittämistään neuvoston puheenjohtajaksi Tantawi työskenteli Egyptin puolustusministerinä vuodesta 1991 asti. Hän säilytti ministerin salkkunsa silloinkin, kun Mubarak vaihtoi Egyptin hallituksen 29. tammikuuta 2011. Yhdysvaltain Egyptin-suurlähettiläs piti Tantawia uudistusvastaisena ja eronneen presidentin läheisenä liittolaisena. Hän vastusti kaikkia poliittisia ja taloudellisia uudistuksia. Tantawi oli myös Yhdysvaltain läheinen liittolainen. Hän keskusteli lukuisia kertoja Yhdysvaltain puolustusministeri Robert Gatesin kanssa Egyptin vuoden 2011 vallankumouksen aikaan. Tantawi on kertonut Yhdysvalloille estävänsä islamistien valtaanpääsyn.

Hosni Mubarak nimitti Tantawin asevoimien korkeimman neuvoston puheenjohtajaksi erotessaan virastaan 11. helmikuuta 2011 laajojen mielenosoitusten aiheuttaman vallankumouksen seurauksena. Mubarakin erotessa valta siirtyi armeijalle, jonka arvojärjestyksessä Tantawi oli korkein. Aiemmin neuvoston puheenjohtajana oli presidentti itse.

Tantawi toimi *de facto* Egyptin valtionpäämiehenä vuoden 2012 vaaleihin asti. Niissä presidentiksi valittiin Muhammad Mursi, joka syrjäytti vain kaksi kuukautta valintansa jälkeen Tantawin ja nimitti tämän seuraajaksi Abdel Fattah al-Sisin. Tantawi eli viimeiset vuotensa melko syrjässä julkisuudesta.

Lähteet
-------

1. 1 2 3 4  Ansioluettelo Egyptin armeijan sivustolla *mmc.gov.eg*.  Arkistoitu 26.11.2011. Viitattu 12.2.2011. (englanniksi)
2. ↑  Former Egyptian defense minister Mohamed Hussein Tantawi dies at 85 *Arab News*.  21.9.2021. Viitattu 21.9.2021. (englanniksi)
3. 1 2 3 4  Formation of the Armed Forces Supreme Council *Egypt State Information Service*. Viitattu 16.2.2011. (englanniksi)
4. ↑  New leader stuck in old ways *New York Post*.  12. helmikuuta 2011. Viitattu 12.2.2011. (englanniksi)
5. 1 2  Kairon suurlähetystön 16.3.2008 lähettämä sähke 08CAIRO524: Scenesetter for mindef Tantawi’s visit to the U. S. *wikileaks.ch*. Viitattu 12.2.2011. (englanniksi)
6. 1 2  Mubarak vaihtui uudistusvastaiseen marsalkkaan *HS.fi*.  12. helmikuuta 2011. Sanoma News. Viitattu 12.2.2011.
7. ↑  Egypt's first post-Mubarak ruler, Tantawi, dies aged 85 *France 24*.  21.9.2021. Viitattu 21.9.2021. (englanniksi)

Aiheesta muualla
----------------

* Kuvia tai muita tiedostoja aiheesta **Muhammad Hussein Tantawi** Wikimedia Commonsissa

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
* WorldCat

 |
|  |
| Kansalliset | 
* Saksa
* Yhdysvallat

 |

 |